Įvyko III etninės kultūros olimpiados Aukštaitijos regiono turas – biržiečiai džiugina rezultatais

Vasario 25 d. vyko III etninės kultūros olimpiados regioninis turas, kuriame dalyvavo 33 moksleiviai iš 21 ugdymo įstaigos: 5-8 ir 9-12 klasių rajoninių turų I ir II vietų nugalėtojai iš Panevėžio, Pasvalio, Rokiškio, Kupiškio, Anykščių, Kėdainių, Kaišiadorių, Utenos, Visagino, Ignalinos, Švenčionių, Zarasų. **Biržų rajono atstovė – Biržų „Saulės“ gimnazijos III klasės mokinė Gabrielė Griciūnaitė 9-12 klasių grupėje užėmė II -ąją vietą. Gabrielę olimpiadai ruošė mokytoja metodininkė Nijolė Kaulinienė**.  
Olimpiados atrankinis turas vyko nuotoliniu. Dalyvių surinkti galutiniai balai tapo aiškūs susumavus dviejų užduočių rezultatus: etnokultūros pažinimo testo ir etnokultūrinės kūrybinės raiškos. Gabrielė šiai užduočiai parengė savo etnokultūrinės veiklos pristatymą ir penkiastygėmis kanklėmis atliko sutartinę „Du žali berželiai“.  
III etninės kultūros olimpiados regioninio turo užduočių vertinimo komisijoje dirbo Biržų rajono savivaldybės Švietimo kultūros ir sporto skyriaus vyriausioji specialistė, Aukštaitijos etninės kultūros globos tarybos narė, Aušra Butkauskienė.  
Biržų „Saulės“ gimnazijos mokinė Gabrielė Griciūnaitė sėkmingai perėjo į olimpiados respublikinį etapą (dalyvauja tik I-II vietų nugalėtojai), kuris greičiausiai taip pat vyks nuotoliniu būdu balandžio 23 d. Šalies turas vyks Vilniaus Simono Stanevičiaus progimnazijos MOODLE platformoje. Išsamesnė informacija etninės kultūros globos tarybos tinklalapyje  
https://www.ekgt.lt/naujienos/sveikiname-iii-lietuvos-mokiniu-etnines-kulturos-olimpiados-regioninio-turo-nugaletojus.html .  
Etninės kultūros globos tarybos ir Lietuvos etninės kultūros ugdytojų sąjungos iniciatyva 2018 metais pradėta rengti Lietuvos mokinių etninės kultūros olimpiada. Jos tikslas – ugdyti brandžią, visapusiškai išprususią, tautiškai ir pilietiškai susivokusią asmenybę, gebančią puoselėti, išreikšti ir perduoti kitiems prigimtines (etnines) ir pasaulio kultūrų vertybes. Tai viena olimpiadų, kuriai ruoštis padeda ne tik mokyklos vadovėlis, o ir šeimoje švenčiamos šventės, saugomos tradicijos.

Biržų švietimo, kultūros ir sporto skyriaus  
bei Aukštaitijos etninės kultūros globos tarybos informacija